text: Psykiatrisk hospital lukker og slukker 
  04 november 2015 kl. 11.39
  I dag onsdag slutter en 92 år lang epoke. Det psykiatriske hospital i Hviding er nu nedlagt og de sidste patienter forlod ved middagstid sygehuset.
  Indenfor går personalet og rydder op og pakker ned. Flyttemændene er i fuld gang med at bære ud. Stole, borde, billeder, lamper, IT-udstyr og alt andet skal nu flyttes fra det psykiatriske sygehus i Hviding til det psykiatriske sygehus i Esbjerg.
  - Det er en mærkelig dag. Trist og vemodigt. Jeg har været her i 28 år, siger rengøringsassistent Gitte Feddersen.
  Hun skal nu - ligesom en del af det øvrige personale - til at arbejde i Esbjerg.
  - Tja nu må vi se, hvordan det bliver, siger hun.
  Pedel og håndværker Helmuth Sørensen har arbejdet "på Hviding" i 35 år. For ham er det sidste arbejdsdag fredag.
  - Da jeg kom dengang sagde man, at det var en midlertidig ordning med sygehus her. Det er så 35 år siden, griner han.
  Den 9. november overtager Udlændingestyrelsen bygningerne på over 10.000 kvm. Hidtil har der været plads til 50 psykiatriske patienter, som dig kun har optaget en del af bygningerne. Herefter flytter 300 asylansøgere ind. Præcis hvornår det sker, ved Udlændingestyrelsen endnu ikke. Der skal formentlig foretages nogle ændringer med den nye "type" beboere.
  